Šiuo atžvilgiu Reglamentu (ES) 2017/625 ES lygmeniu labai supaprastinti ir kodifikuoti teisės aktai dėl ES žemės ūkio maisto produktų teisės aktų administracinio vykdymo užtikrinimo valstybėse narėse. Be to, šio reglamento taikymo sritis yra plati ir apima patikrinimą, kaip laikomasi maisto ir maisto saugos bei pašarų ir pašarų saugos taisyklių, gyvūnų sveikatos priežiūros bei gerovės reikalavimų, augalų sveikatos reikalavimų, šalutinių gyvūninių produktų taisyklių, ekologiškų produktų gamybos ir ekologiškų produktų ženklinimo taisyklių, taisyklių dėl augalų apsaugos produktų, saugomų kilmės vietos nuorodų ir genetiškai modifikuotų organizmų (GMO) apgalvoto išleidimo į aplinką maisto ir pašarų gamybos tikslu.

Komisija nuolat vertina būtinybę nustatyti konkrečias oficialiosios kontrolės taisykles, kurios būtų taikomos kartu su Reglamente (ES) 2017/625 nustatytais bendraisiais reikalavimais, siekiant spręsti neatitikties ir galimos skirtingos vykdymo užtikrinimo veiklos valstybėse narėse problemą. Visų pirma Komisija nustatė, kad reikia (šį poreikį taip pat patvirtina neseniai Viduržemio jūroje įvykę incidentai) taikyti 21 straipsnio 8 dalies a ir c punktus ir nustatyti konkrečius oficialiosios kontrolės vykdymo reikalavimus siekiant reaguoti į riziką, susijusią su gyvuliams vežti skirtais laivais, taip pat nustatyti patikrinimo, kaip laikomasi gyvūnų gerovės reikalavimų išvežimo punktuose, taisykles. Šį teisės aktą numatoma priimti 2022 m. Be to, peržiūrint ES gyvūnų gerovės teisės aktus iki 2023 m. pagal strategiją „Nuo ūkio iki stalo“, šiuo metu svarstoma galimybė ateityje pasinaudoti 21 straipsnio 8 dalimi. Pavyzdžiui, prireikus naujos kačių ir šunų gerovės juos vežant taisyklės vėliau galėtų būti papildytos konkrečiais oficialiosios kontrolės reikalavimais pagal 21 straipsnio 8 dalies a punktą. Taip pat pagal 21 straipsnio 8 dalies d punktą galėtų būti nustatyti konkretūs Reglamento (ES) 2017/625 102–108 straipsniuose numatytų administracinės pagalbos mechanizmų panaudojimo kriterijai ir sąlygos, siekiant padėti spręsti, pavyzdžiui, neteisėtos prekybos šuniukais problemą. Tačiau joks sprendimas dėl tolesnio naudojimosi 21 straipsnio 8 dalyje nurodytais įgaliojimais dar nebuvo priimtas.

Pagal Reglamento (ES) 2017/625 144 straipsnio 5 dalį Komisija pranešė Europos Parlamentui ir Tarybai apie kiekvieną iš pirmiau nurodytų deleguotųjų aktų. Nei Europos Parlamentas, nei Taryba nepratęsė Reglamento (ES) 2017/625 144 straipsnio 6 dalyje nurodyto prieštaravimo dėl bet kurio iš šių aktų laikotarpio. Be to, nei Europos Parlamentas, nei Taryba neprieštaravo dėl nė vieno iš šių aktų pagal Reglamento (ES) 2017/625 144 straipsnio 6 dalį.

Taip pat nebuvo pasinaudota 154 straipsnio 3 dalimi. Tačiau šie įgaliojimai yra susiję su 21 straipsnyje numatytų deleguotųjų ir įgyvendinimo aktų priėmimu.

·48 straipsnio a ir g punktai

Kalbant apie 48 straipsnio a punktą, Komisijos reglamentu (ES) Nr. 142/2011 jau nustatytos tokios taisyklės, susijusios su tam tikrais mėginiais ir priemonėmis, kurie laikomi žmonėms vartoti neskirtais šalutiniais gyvūniniais produktais ir jų gaminiais, kaip nustatyta Tarybos direktyvos 97/78/EB 16 straipsnio 1 dalies e ir f punktuose, kurie dabar pakeisti Reglamento (ES) 2017/625 48 straipsnio a ir b punktais. Tačiau šie įgaliojimai ir g punkte nurodyti įgaliojimai vis dar reikalingi, kad be deleguotuosiuose reglamentuose (ES) 2019/2122 ir (ES) 2019/2126 nustatytų taisyklių, būtų nustatytos papildomos taisyklės.

·51 straipsnio 1 dalies e punktas ir 51 straipsnio 2 dalis

Priimant Deleguotąjį reglamentą (ES) 2019/2124, kuriuo nustatomos Reglamento (ES) 2017/625 51 straipsnio 1 dalies b, c ir d punktuose nurodytos taisyklės, nei Komisija, nei valstybių narių ekspertai, su kuriais buvo konsultuojamasi Komisijos oficialios kontrolės ekspertų grupėje, nemanė, kad reikia nustatyti nuostatas, leidžiančias nukrypti nuo minėtų taisyklių. Be to, Deleguotuoju reglamentu (ES) 2019/2123 nustatomos taisyklės dėl atvejų ir sąlygų, kuriais kompetentingos institucijos gali atlikti augalų, augalinių produktų ir kitų objektų, nurodytų 47 straipsnio 1 dalies c punkte, siuntų dokumentų tikrinimus toliau nuo pasienio kontrolės postų esančiose vietose. Komisija nuolat vertina, ar reikia nustatyti tokias nukrypti leidžiančias nuostatas, atsižvelgdama į patirtį, įgytą įgyvendinant deleguotuosius reglamentus (ES) 2019/2124 ir (ES) 2019/2123.

·53 straipsnio 1 dalies b ir c punktai ir d punkto i, iii ir iv papunkčiai

Komisija nuolat vertina, ar reikia nustatyti tokias taisykles, atsižvelgdama į patirtį, įgytą įgyvendinant Deleguotąjį reglamentą (ES) 2017/625. Kiek tai susiję su 53 straipsnio 1 dalies d punkto i, iii ir iv papunkčiuose nurodytais įgaliojimais, atliekant tokį vertinimą taip pat atsižvelgiama į tai, ar tokioms prekėms taikoma oficialioji kontrolė pasienio kontrolės postuose, ar ne, taip pat į su oficialiąja kontrole susijusias muitinės pareigas, nustatytas kitais Sąjungos aktais, pavyzdžiui, Reglamentu (ES) 952/2013. Be to, tokie įgaliojimai galėtų būti taikomi ateityje, pavyzdžiui, rengiant konkrečias politikos priemones dėl prekybos internetu, įskaitant oficialiosios kontrolės taisykles.

·77 straipsnio 1 dalies e, f, g ir i punktai

Komisija nuolat vertina poreikį nustatyti konkrečias taisykles pagal šiuos įgaliojimus, visų pirma atsižvelgdama į patirtį, įgytą įgyvendinant bendrąsias į Sąjungą iš trečiųjų šalių įvežamiems gyvūnams ir prekėms taikomas oficialiosios kontrolės taisykles, nustatytas Reglamente (ES) 2017/625 ir susijusiuose teisės aktuose. Šiuo atžvilgiu, kalbant apie 77 straipsnio 1 dalies e punktą, atliekant tokį vertinimą atsižvelgiama į taikomus gyvūnų sveikatos reikalavimus, taip pat į tam tikras oficialiosios kontrolės taikymo pasienio kontrolės postuose išimtis dėl gyvūnų augintinių ėdalo, reikalingo dėl su sveikata susijusių priežasčių, nustatytas Deleguotojo reglamento (ES) 2019/2122 III priedo 3 punkte. 77 straipsnio 1 dalies f punktas galėtų būti taikomas ateityje, rengiant konkrečias politikos priemones dėl prekybos internetu, įskaitant oficialiosios kontrolės taisykles. Kalbant apie 77 straipsnio 1 dalies g punkte nurodytus augalinius produktus, atliekant tokį vertinimą atsižvelgiama į tai, kad, įsigaliojus Deleguotajam reglamentui (ES) 2019/478, šienui ir šiaudams šiuo metu taikoma oficialioji kontrolė pasienio kontrolės postuose pagal 47 straipsnio 1 dalies b punktą. Kalbant apie 77 straipsnio 1 dalies i punkte nurodytus įgaliojimus, Komisija įvertins poreikį imtis veiksmų šioje srityje, atsižvelgdama į patirtį, įgytą praktiškai taikant Reglamentą (ES) 2017/625.

·99 straipsnio 2 dalis

Šiuose įgaliojimuose nurodytos taisyklės turėtų būti taikomos tik tais atvejais, kai to reikia dėl naujos ar atsirandančios rizikos, naujų ar naujai atsirandančių gyvūnų ligų ar augalų kenkėjų arba dėl naujų teisinių reikalavimų. Tokių atvejų ar poreikio dar nebuvo, tačiau ateityje gali būti.

·100 straipsnio 6 dalis ir 101 straipsnio 2 dalis

Pagal 100 straipsnio 6 dalį ir 101 straipsnio 2 dalį tuose įgaliojimuose nurodytos taisyklės taikomos tik siekiant užtikrinti suderinamumą su papildomais įsipareigojimais ir užduotimis, nustatytais pagal 99 straipsnio 2 dalį. Taigi ateityje gali kilti poreikis priimti tokias taisykles, kad būtų užtikrintas suderinamumas su papildomais įsipareigojimais ir užduotimis, nustatytais pagal 99 straipsnio 2 dalį.

·142 straipsnio 1 dalis

Šiuo atžvilgiu šiuo metu Reglamento (ES) 2017/625 1 straipsnio 2 dalyje nurodytų taisyklių pakeitimų nėra, taip pat nepranešta apie technologijų ir mokslo raidą, susijusią su sritimis, kurioms taikomi to reglamento II ir III priedai. Tačiau dėl pokyčių ir permainų ateityje gali reikėti parengti deleguotąjį aktą pagal 142 straipsnio 1 dalį.

·142 straipsnio 2 dalis

Šiuo metu Europos standartizacijos komitetas nėra atlikęs įgaliojimuose nurodytų standartų pakeitimų. Tačiau dėl būsimų Europos standartizacijos komiteto pakeitimų gali reikėti parengti deleguotąjį aktą pagal 142 straipsnio 2 dalį.

·150 straipsnio 3 dalis

Šiuo metu Komisija rengia du įgyvendinimo aktus pagal Reglamento (ES) 2017/625 19 straipsnio 3 dalies a ir b punktus, kurie bus taikomi nuo 2022 m. gruodžio 15 d. Taip pat neatmetama galimybė, kad tie aktai bus priimti po 2022 m. balandžio 28 d. ir kad jie bus iš dalies pakeisti, kad būtų pradėti taikyti iki 2022 m. gruodžio 14 d.

·155 straipsnio 3 dalis